Broj: 02/4.01-27-011- 756/19

Datum: 16. april 2019. godine

Na osnovu člana 48. Poslovnika Narodne skupštine Republike Srpske ("Službeni glasnik Republike Srpske", broj 31/11 i 34/17), Radno tijelo Narodne skupštine Republike Srpske koje vrši nadzor nad prikupljanjem i raspodjelom sredstava Fonda solidarnosti za dijagnostiku i liječenje oboljenja, stanja i povreda djece u inostranstvu, podnosi Skupštini sljedeći

***I Z V J E Š T A J***

***o Izvještaju o radu i izvršenju Finansijskog plana - Budžeta***

***Fonda solidarnosti za dijagnostiku i liječenje oboljenja,***

***stanja i povreda djece u inostranstvu***

***za period 01.01. - 31.12.2018. godine***

Radno tijelo Narodne skupštine Republike Srpske koje vrši nadzor nad prikupljanjem i raspodjelom sredstava Fonda solidarnosti za dijagnostiku i liječenje oboljenja, stanja i povreda djece u inostranstvu, održalo je 15. aprila 2019. godine sjednicu, na kojoj je razmatrao Izvještaj o radu i izvršenju Finansijskog plana - Budžeta Fonda solidarnosti za dijagnostiku i liječenje oboljenja, stanja i povreda djece u inostranstvu za period 01.01. - 31.12.2018. godine.

Sjednici su prisustvovali: Nedeljko Glamočak, predsjednik Radnog tijela, Aleksandar Subotić zamjenik predsjednika Radnog tijela, Gordana Tešanović, Ljubiša Krunić, Dragan Milošević i Nevenka Luburić, članovi Radnog tijela.

Odsutan je bio: Milan Radović.

Obrazloženje Izvještaja podnijela je Jasminka Vučković, direktor Fonda solidarnosti za dijagnostiku i liječenje oboljenja, stanja i povreda djece u inostranstvu.

Radno tijelo je jednoglasno zauzelo stav da se pomenuti Izvještaj razmatra na Četvrtoj redovnoj sjednici Narodne skupštine Republike Srpske.

Radno tijelo Narodne skupštine Republike Srpske koje vrši nadzor nad prikupljanjem i raspodjelom sredstava Fonda solidarnosti za dijagnostiku i liječenje oboljenja, stanja i povreda djece u inostranstvu na održanoj sjednici usvojilo je sljedeći

**ZAKLJUČAK**

Radno tijelo Narodne skupštine Republike Srpske koje vrši nadzor nad prikupljanjem i raspodjelom sredstava Fonda solidarnosti za dijagnostiku i liječenje oboljenja, stanja i povreda djece u inostranstvu, sugeriše Vladi Republike Srpske da obaveže Ministarstvo unutrašnjih poslova Republike Srpske, da prilikom registracije službenih putničkih vozila budžetski korisnici prilože uplatnicu kao dokaz o izmirenim obavezama, koje su propisane članom 6. stav (1) tačka 2) Zakona o Fondu solidarnosti za dijagnostiku i liječenje oboljenja, stanja i povreda djece u inostranstvu, („Službeni glasnik Republike Srpske“ broj: 100/17).

Za vozila koja su kupljena od momenta stupanja na snagu Zakona o Fondu solidarnosti za dijagnostiku i liječenje oboljenja, stanja i povreda djece u inostranstvu, a za koja nisu uplaćeni doprinosi iz gore pomenutog člana Zakona potrebno je takođe da prilikom produženja registracije prilože uplatnicu kao dokaz o izmirenim obavezama.

Razlog usvajanja ovog zaključka je činjenica da dosadašnja praksa pokazuje da se pomenuta odredba ne primjenjuje, tj. ne vrši se uplata pomenutog doprinosa u korist Fonda solidarnosti.

Na osnovu člana 48. stav 1. Poslovnika Narodne skupštine Republike Srpske, za izvjestioca je određen predsjednik Radnog tijela.

**PREDSJEDNIK RADNOG TIJELA**

***Nedeljko Glamočak s.r.***